Sakse-Anhalt

Sakse-Anhalt (Duits: Sachsen-Anhalt, [ˈzaːksn̩ˈʔanhaltʰ]; Nederduits: Sassen-Anholt) is 'n deelstaat van die Bondsrepubliek Duitsland. Die administratiewe hoofstad en grootste stad is Maagdeburg met 'n bevolking van 2 135 597 in 2024. Sakse-Anhalt grens aan die deelstate Nedersakse, Brandenburg, Sakse en Thüringen. Die deelstaat het in sy huidige vorm 'n baie kort tradisie aangesien dit net in die tydperk tussen 1947 en 1952 as 'n deelstaat van die deur Sowjet-Rusland besette Oos-Duitsland en latere Duitse Demokratiese Republiek bestaan het. As gevolg van 'n administratiewe hervorming is die deelstaat in 1952 ontbind en in twee distrikte, Halle en Maagdenburg, verdeel. Met die Duitse hereniging op 3 Oktober 1990 is Sakse-Anhalt as een van vyf nuwe oostelike deelstate herstig. Die gebied aan die Harz-bergreeks, die middelloop van die Elberivier en die benedeloop van die Saale pronk nogtans met 'n ryk historiese en kulturele erfenis wat tot die vroegste periode van die Duitse ryksgeskiedenis teruggevoer kan word. Belangrike historiese gebeurtenisse, persoonlikhede en prosesse het hulle oorsprong in hierdie gebied gehad en dikwels ver buite sy grense uitgestraal soos byvoorbeeld die Reformasie. Martin Luther en Philipp Melanchthon, wat albei as professore by die Universiteit van Wittenberg werksaam was, het met hul reformatoriese werk die Duitse geloofswêreld blywend verander. Daarnaas weerspieël ook Sakse-Anhalt se argitektoniese erfenis met kastele, slotte, katedrale en kerke langs die sogenaamde Romaanse Roete (Duits: Straße der Romanik) die geskiedenis van die gebied. Politiek Die Ministerpresidente sedert 1947: 1947–1949: Erhard Hübener (LDPD) 1949–1952: Werner Bruschke (SED) 1990–1991: Gerd Gies (CDU) 1991–1993: Werner Münch (CDU) 1993–1994: Christoph Bergner (CDU) 1994–2002: Reinhard Höppner (SPD) 2002–2011: Wolfgang Böhmer (CDU) 2011–2026: Reiner Haseloff (CDU) sedert 2026: Sven Schulze (CDU) Verwysings Eksterne skakels Wikimedia Commons het meer media in die kategorie Sakse-Anhalt. (en) Toerisme-inligting oor Sakse-Anhalt op Wikivoyage (de) Amptelike webwerf (en) "Saxony-Anhalt". Encyclopædia Britannica. Besoek op 29 Januarie 2026.